Jhb-‘dokters’ reik bedrog-sertifikate aan pasiënte uitArgieffoto (Foto; DarkoStojanovic, Pixabay) Vier verdagtes, waaronder ŉ gekwalifiseerde dokter, is Vrydagaand in hegtenis geneem nadat hulle vals sertifikate uitgereik het aan honderde mense wat hulle kwansuis sou toelaat om ŉ bestuurderslisensie te besit, terwyl die persone medies ongeskik is om te bestuur. Die verdagtes het glo die gekwalifiseerde dokter se spreekkamer gebruik om dié onwettige praktyk aan die Oos-Rand in Johannesburg te bedryf. Simon Zwane, woordvoerder van die nasionale verkeers- anti-korrupsie-eenheid, sê dié eenheid, tesame met die raad vir gesondheidsberoepe van Suid-Afrika, die medisynebeheerraad, Medscheme en die Valke, het daarin geslaag om die verdagtes vas te trek. Zwane sê die verdagtes het die dokter se praktyknommer gebruik om die beweerde bedrieglike onderneming te bedryf. “Voorlopige ondersoeke het tot dusver getoon dat die verdagtes sowat R8 000 per dag verdien het deur sertifikate uit te reik aan persone wat ongeskik is om te bestuur,” het Zwane gesê. Die sertifikate is na bewering uitgereik sonder dat enige mediese toetse op die pasiënte gedoen is. Die meeste van dié persone is ongeskik om te bestuur weens swak sig en diabetes wat nie onder beheer is nie. Die verdagtes sal na verwagting Maandag in die Kempton Park-landdroshof verskyn op aanklag daarvan dat hulle hulself as dokters voordoen en geneeskunde onwettig beoefen.